Document ID: 32005D0091

KOMISIJAS LĒMUMS
(2005. gada 2. februāris),
ar ko nosaka periodu, pēc kura vakcinācija pret trakumsērgu ir uzskatāma par derīgu
(izziņots ar dokumenta numuru K(2005) 190)
(Dokuments attiecas uz EEZ)
(2005/91/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 26. maija Regulu (EK) Nr. 998/2003 par dzīvnieku veselības prasībām, kas piemērojamas lolojumdzīvnieku nekomerciālai pārvietošanai, un ar kuru groza Padomes Direktīvu 92/65/EEK (1), un jo īpaši tās 20. pantu,
tā kā:
(1)
Regulā (EK) Nr. 998/2003 noteiktas dzīvnieku veselības prasības, kas piemērojamas suņu, kaķu un sermuļu dzimtas lolojumdzīvnieku nekomerciālai pārvietošanai, un noteikumi, kas attiecas uz šādas pārvietošanas pārbaudēm.
(2)
Regulā ir noteikts, ka lolojumdzīvniekam jābūt līdzi pasei, kurā apliecināts, ka tam veikta derīga vakcinācija pret trakumsērgu vai, ja vajadzīgs, revakcinācija saskaņā ar ražošanas laboratorijas ieteikumiem.
(3)
Vakcīnas ražotāja ieteikumos skaidri norādīts, kad beidzas imunitātes periods un līdz kuram datumam jāveic revakcinācija.
(4)
Regulā (EK) Nr. 998/2003 nav noteikts laika posms, kas vajadzīgs, lai izveidotos imunitāte pret trakumsērgu. Kopienas tiesību aktu skaidrības labad ir lietderīgi paredzēt laika posmu, pēc kura vakcinācija vai revakcinācija pret trakumsērgu ir uzskatāma par derīgu.
(5)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Neskarot Regulas (EK) Nr. 998/2003 6. un 8. punkta prasības, minētās regulas 5. panta 1. punkta b) apakšpunktā vakcināciju pret trakumsērgu uzskata par derīgu pēc 21 dienas pēc tam, kad aizpildīts vakcinācijas protokols, ko ražotājs paredzējis pirmajai vakcinācijai tajā valstī, kurā veikta vakcinācija.
Tomēr vakcināciju pret trakumsērgu uzskata par derīgu no revakcinācijas dienas, ja vakcīnu ievada tajā derīguma periodā, ko norādījis iepriekšējās vakcīnas ražotājs valstī, kurā veikta iepriekšējā vakcinācija. Vakcināciju uzskata par pirmo vakcināciju, ja nav veterinārās sertifikācijas, kas apliecinātu iepriekšējo vakcināciju.
2. pants
Šo lēmumu piemēro no 2005. gada 7. februāra.
3. pants
Šis lēmums ir adresēts dalībvalstīm.
Briselē, 2005. gada 2. februārī

Labels: 0
8
6